Demonstráció miatt forgalomkorlátozásokra kell számítani szombaton és vasárnap a főváros több pontján is – közölte a BKK.

Szombaton 15 óra és 17:20 között lezárják a forgalom elől a Lánchidat, ezért a budavári buszjáratok a belváros érintése nélkül, csak a budai Clark Ádám térig járnak, míg a 105-ös busz az Erzsébet hídon át közlekedik.

Vasárnap csak akkor kell lezárásokra számítani, ha a demonstráción résztvevők száma ezt indokolja. Szükség szerint 17 óra és 18.30 között időszakosan és szakaszosan lezárhatják a forgalom elől a Nehru part–Bakáts utca–Ráday utca–Kálvin tér–Kecskeméti utca–Egyetem tér–Károlyi utca–Ferenciek tere–Városház utca–Gerlóczy utca–Károly körút–Deák Ferenc tér–Erzsébet tér útvonalat.

Forgalomkorlátozások esetén a megszokottnál hosszabb menetidőre kell számítani a 3-as metrópótló busz, az 5-ös, a 7-es, a 8E, a 9-es, a 15-ös, a 16-os és 16B, a 100E, a 105-ös, a 110-es, a 112-es, a 115-ös, a 133E, a 178-as busz, a 47-es és a 49-es villamos, valamint a 72-es, a 83-as és a CITY trolibusz közlekedésében.